[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.4.2008

SEC(2008) 535 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τις δαπάνες του ΕΓΤΕ Σύστημα έγκαιρης προειδοποίησης αριθ. 1–3/2008

ΠΙΝΑΚΑΣ ΠΕΡΙΕΧΟΜΕΝΩΝ

1. Η διαδικασια του προϋπολογισμου 2008 3

2. Εσοδα ειδικού προορισμού του εγτε 4

3. Εσοδα προερχομενα από τα προσωρινα ποσα αναδιαρθρωσησ (τομεασ της ζαχαρησ) 4

4. Σχολια για την εκτελεση του προϋπολογισμου 2008 του ΕΓΤΕ 5

5. Εκτελεση του λογαριασμου εσοδων ειδικου προορισμου του ΕΓΤΕ 6

6. Εκτελεση του λογαριασμου εσοδων που προερχονται από τα προσωρινα ποσα αναδιαρθρωσησ (τομεασ της ζαχαρησ) 7

7. Απορροφηση κονδυλιων του ταμείου αναδιάρθρωσης στον τομέα της ζάχαρης 7

8. Συμπεράσματα 7

παραρτημα 1: | ΕΓΤΕ – διαδικασια του προϋπολογισμου 2008 |

παραρτημα 2: | Προσωρινη απορροφηση πιστωσεων εγτε εωσ τισ 31/01/2008 |

1. Η διαδικασια του προϋπολογισμου 2008

Η διαδικασία προϋπολογισμού 2008 για το Ευρωπαϊκό Γεωργικό Ταμείο Εγγυήσεων (ΕΓΤΕ) και τα αντίστοιχα ποσά των σχετικών πιστώσεων σε κάθε στάδιο της διαδικασίας συνοψίζονται στο παράρτημα 1.

Η Επιτροπή ενέκρινε το προσχέδιο προϋπολογισμού (ΠΠ) για το Ευρωπαϊκό Γεωργικό Ταμείο Εγγυήσεων (ΕΓΤΕ) στις αρχές Μαΐου 2007, στο οποίο ενεγράφησαν πιστώσεις ανάληψης υποχρεώσεων ύψους 42 194,8 εκατομμυρίων ευρώ και πιστώσεις πληρωμών ύψους 42 319,9 εκατομμυρίων ευρώ. Τα ποσά των προβλεπόμενων πιστώσεων βασίστηκαν σε αξιολόγηση των συνθηκών που επικρατούσαν στην εσωτερική και εξωτερική αγορά για τα διάφορα οικεία προϊόντα, στις επιπτώσεις της πρότασης για μεταρρύθμιση στα οπωροκηπευτικά, καθώς και στις επιπτώσεις του ποσοστού διαφοροποίησης επί των άμεσων ενισχύσεων, ο οποίος φθάνει στο ανώτατο επίπεδο του 5%.

Τον Ιούλιο του 2007 το Συμβούλιο Ecofin – Προϋπολογισμός ενέκρινε το σχέδιο προϋπολογισμού (ΣΠ) στο πλαίσιο του οποίου μείωσε τις ζητηθείσες πιστώσεις κατά 550,0 εκατομμύρια ευρώ έναντι των αντίστοιχων πιστώσεων του ΠΠ. Οι πιστώσεις για μέτρα παρέμβασης στην αγορά μειώθηκαν κατά 350,0 εκατομμύρια ευρώ με εξαίρεση τα καθεστώτα σχετικά με τη διανομή τροφίμων στους απόρους, τη δωρεάν διανομή οπωροκηπευτικών και το γάλα στα σχολεία. Οι πιστώσεις για την εκκαθάριση λογαριασμών αυξήθηκαν κατά 200,0 εκατομμύρια ευρώ (αρνητική δαπάνη). Αντιθέτως, το Ευρωπαϊκό Κοινοβούλιο, κατά την πρώτη ανάγνωση του ΠΠ, όχι μόνο αποκατέστησε στο αρχικό τους ύψος τις μειωθείσες από το Συμβούλιο πιστώσεις, αλλά επίσης αύξησε τις πιστώσεις περίπου κατά 30,0 εκατομμύρια ευρώ κυρίως για εκείνα ακριβώς τα καθεστώτα που εξαίρεσε το Συμβούλιο από τη γενικευμένη περικοπή στην οποία προέβη.

Τον Οκτώβριο του 2007 η Επιτροπή αναθεώρησε και επικαιροποίησε τις αρχικές εκτιμήσεις των αναγκών του ΠΠ, με βάση τις πλέον πρόσφατες εξελίξεις στη γεωργική νομοθεσία, στις γεωργικές αγορές και στην ισοτιμία ευρώ/δολαρίου ΗΠΑ, υπέβαλε δε στην αρμόδια για τον προϋπολογισμό αρχή τη διορθωτική επιστολή αριθ. 2/2008. Σε αυτήν, η Επιτροπή ζήτησε συνολικές πιστώσεις ανάληψης υποχρεώσεων ύψους 40 862,3 εκατομμυρίων ευρώ και συνολικές πιστώσεις πληρωμών ύψους 40 988,5 εκατομμυρίων ευρώ. Σε σύγκριση με τις αρχικώς ζητηθείσες πιστώσεις στο ΠΠ, η Επιτροπή μείωσε κατά 1 332,5 εκατομμύρια ευρώ τις πιστώσεις που είχε ζητήσει στη διορθωτική επιστολή για το 2008.

Ο προϋπολογισμός 2008 εγκρίθηκε στη σύνοδο ολομελείας του Ευρωπαϊκού Κοινοβουλίου το Δεκέμβριο 2007. Οι πιστώσεις ανάληψης υποχρεώσεων του προϋπολογισμού 2008 για μέτρα παρέμβασης στις γεωργικές αγορές και για άμεσες ενισχύσεις (πεδίο άσκησης πολιτικής αριθ. 05) ανήλθαν σε 40 562,3 εκατομμύρια ευρώ και οι αντίστοιχες πιστώσεις πληρωμών σε 40 688.5 εκατομμύρια ευρώ. Επιπροσθέτως, για το πεδίο άσκησης πολιτικής αριθ. 17 - κτηνιατρικά και φυτοϋγειονομικά μέτρα, προβλέφθηκαν πιστώσεις ανάληψης υποχρεώσεων ύψους 281,7 εκατομμυρίων ευρώ και πιστώσεις πληρωμών ύψους 225,7 εκατομμυρίων ευρώ. Τέλος, για το πεδίο άσκησης πολιτικής αριθ. 11 – αλιεία, στον προϋπολογισμό 2008 προβλέφθηκαν αντίστοιχα πιστώσεις ανάληψης υποχρεώσεων ύψους 32,5 εκατομμυρίων ευρώ και πιστώσεις πληρωμών ύψους 31,5 εκατομμυρίων ευρώ.

Τέλος, οι πιστώσεις ανάληψης υποχρεώσεων του προϋπολογισμού 2008 για το ΕΓΤΕ ανήλθαν σε 40 876,5 εκατομμύρια ευρώ και οι αντίστοιχες πιστώσεις πληρωμών σε 40 945,6 εκατομμύρια ευρώ. Η διαφορά μεταξύ πιστώσεων ανάληψης υποχρεώσεων και πιστώσεων πληρωμών οφείλεται στο γεγονός ότι χρησιμοποιούνται διαχωριζόμενες πιστώσεις για τις πληρωμές που διενεργούνται απευθείας από την Επιτροπή κυρίως για την προώθηση γεωργικών προϊόντων, για πολιτική στρατηγική και μέτρα συντονισμού για τη γεωργία και για κτηνιατρικά και φυτοϋγειονομικά μέτρα.

2. Εσοδα ειδικού προορισμού του εγτε

Με βάση τις διατάξεις του άρθρου 34 του κανονισμού (ΕΚ) αριθ. 1290/2005 με αντικείμενο τη χρηματοδότηση της νέας ΚΓΠ, τα έσοδα που προέρχονται από δημοσιονομικές διορθώσεις στο πλαίσιο αποφάσεων εκκαθάρισης ως προς τη συμμόρφωση, από παρατυπίες και από την εισφορά επί του γάλακτος θεωρούνται ως έσοδα ειδικού προορισμού που διατίθενται για τη χρηματοδότηση των δαπανών του ΕΓΤΕ. Σύμφωνα με τους εν λόγω κανόνες, τα έσοδα ειδικού προορισμού μπορούν να χρησιμοποιηθούν, εν όλω ή εν μέρει, για να καλύψουν τη χρηματοδότηση των δαπανών του ΕΓΤΕ εάν οι πιστώσεις του προϋπολογισμού που χορηγούνται από την αρμόδια για τον προϋπολογισμό αρχή δεν φθάνουν για να χρηματοδοτήσουν τις πραγματοποιούμενες δαπάνες από τα κράτη μέλη. Σε περίπτωση που δεν χρησιμοποιείται το σύνολο ή μέρος των ανωτέρω εσόδων, τότε το ποσό αυτό μεταφέρεται αυτόματα στην επόμενη χρήση.

Τη χρονική στιγμή της κατάρτισης του προϋπολογισμού 2008 έγινε εκτίμηση των ανωτέρω εσόδων τόσο για την προσεχή χρήση όσο και για το αναμενόμενο εκ μεταφοράς ποσό από τη χρήση 2007 προς την αντίστοιχη του 2008. Το κατ’ εκτίμηση αυτό ποσό ελήφθη υπόψη όταν η αρμόδια για τον προϋπολογισμό αρχή ενέκρινε τις πιστώσεις του προϋπολογισμού 2008. Συγκεκριμένα:

- τα έσοδα από τα ανακτηθέντα ποσά εκκαθάρισης ως προς τη συμμόρφωση και από τις παρατυπίες εκτιμήθηκαν σε 500,0 εκατομμύρια ευρώ και 80,0 εκατομμύρια ευρώ, αντιστοίχως, ενώ οι εισπράξεις από την εισφορά επί του γάλακτος εκτιμήθηκαν σε 219,0 εκατομμύρια ευρώ. Τοιουτοτρόπως, το ποσό των εσόδων ειδικού προορισμού που αναμένεται να προκύψει στη διάρκεια της χρήσης 2008 υπολογίστηκε κατ’εκτίμηση σε 799,0 εκατομμύρια ευρώ·

- το ποσό των εσόδων ειδικού προορισμού που αναμένεται να μεταφερθεί από τη χρήση 2007 στη χρήση 2008 υπολογίστηκε κατ’εκτίμηση σε 1 138,0 εκατομμύρια ευρώ·

- το συνολικό ποσό των 1 937,0 εκατομμυρίων ευρώ ελήφθη υπόψη με την κατά 467,0 εκατομμύρια ευρώ μείωση των πιστώσεων που ζητήθηκαν για τα επιχειρησιακά ταμεία ως προς οργανώσεις παραγωγών στον τομέα των οπωροκηπευτικών και κατά 1 470,0 εκατομμύρια ευρώ για το καθεστώς ενιαίας ενίσχυσης. Για τα ανωτέρω καθεστώτα, η αρμόδια για τον προϋπολογισμό αρχή διέθεσε τελικώς πιστώσεις ύψους, αντιστοίχως, 105,0 εκατομμυρίων ευρώ και 27 220,0 εκατομμυρίων ευρώ.

3. Εσοδα προερχομενα από τα προσωρινα ποσα αναδιαρθρωσησ (τομεασ της ζαχαρησ)

Τα προσωρινά ποσά αναδιάρθρωσης στον τομέα της ζάχαρης τυγχάνουν μεταχείρισης ως έσοδα ειδικού προορισμού με σκοπό τη χρηματοδότηση της ενίσχυσης στην αναδιάρθρωση του τομέα της ζάχαρης και άλλων ενισχύσεων που προβλέπονται στο Ταμείο αναδιάρθρωσης στον τομέα της ζάχαρης. Για κάθε περίοδο εμπορίας, αρχής γενομένης από την περίοδο 2006/07 και μέχρι το 2008/09, τα ανωτέρω ποσά αφορούν τις ποσοτικές ποσοστώσεις ζάχαρης, σιροπιού ινουλίνης και ισογλυκόζης που ευρίσκονται στην κατοχή εμπορευόμενων σε κάθε κράτος μέλος και πρόκειται να καταβληθούν από τα κράτη μέλη στο Ταμείο σε δύο δόσεις, με αντίστοιχες προθεσμίες τις 31 Μαρτίου και τις 30 Νοεμβρίου εκάστου έτους. Κατά τη στιγμή της κατάρτισης του προϋπολογισμού 2008, τα εν λόγω έσοδα υπολογίστηκαν κατ’εκτίμηση σε 2 374,0 εκατομμύρια ευρώ για την επόμενη χρήση. Παράλληλα, ποσό ύψους 530,0 εκατομμυρίων ευρώ αναμενόταν να μεταφερθεί από τη χρήση 2007 στη χρήση 2008.

4. Σχολια για την εκτελεση του προϋπολογισμου 2008 του ΕΓΤΕ

Στο παράρτημα 2 εμφαίνεται το πραγματικό επίπεδο εκτέλεσης του προϋπολογισμού συγκριτικά με την πορεία των δαπανών όπως προβλέπονται από το δείκτη, που καταρτίστηκε με βάση τις διατάξεις του άρθρου 20 του κανονισμού (EΚ) αριθ. 1290/2005 του Συμβουλίου[1], για το διάστημα από τις 16 Οκτωβρίου 2007 έως τις 31 Ιανουαρίου 2008. Κατωτέρω ακολουθούν σύντομα σχόλια για τα άρθρα του προϋπολογισμού που εμφανίζουν τις σημαντικότερες αποκλίσεις μεταξύ του πραγματικού και του αναμενόμενου επιπέδου εκτέλεσης του προϋπολογισμού 2008:

4.1. Νομισματικοί παράγοντες

Σύμφωνα με το άρθρο 21 του κανονισμού (EΚ) αριθ. 1290/2005, ο προϋπολογισμός που εγκρίθηκε από την αρμόδια για τον προϋπολογισμό αρχή καταρτίστηκε με βάση τη μέση ισοτιμία 1 ευρώ = 1,37 $ για το διάστημα Ιουλίου-Σεπτεμβρίου 2007. Σημειωτέον ότι για το διάστημα από την 1η Αυγούστου 2007 έως τις 31 Ιανουαρίου 2008 η μέση ισοτιμία ήταν περίπου 1 ευρώ = 1,43 $, δηλαδή 4,4% πάνω από την ισοτιμία που χρησιμοποιήθηκε για την κατάρτιση του προϋπολογισμού 2008.

Στο επίπεδο των δαπανών που πραγματοποιήθηκαν κατά την προαναφερθείσα περίοδο λαμβάνεται υπόψη η εξέλιξη της ισοτιμίας δολαρίου ΗΠΑ/ευρώ. Θα πρέπει να τονιστεί ότι ο καθορισμός επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, επηρεάζεται από την εξέλιξη της εν λόγω ισοτιμίας.

4.2. Αγοραίοι παράγοντες

4.2.1. Σιτηρά (–55,3 εκατομμύρια ευρώ)

Η ανωτέρω υστέρηση απορρόφησης πιστώσεων σε σύγκριση με το επίπεδο του δείκτη οφείλεται στην επιτάχυνση του ρυθμού των πωλήσεων σιτηρών από την παρέμβαση σε συνδυασμό με το υψηλό επίπεδο εγχώριων τιμών στις οποίες πραγματοποιούνται οι πωλήσεις αυτές, σε αντίθεση προς το χαμηλότερο επίπεδο τιμών που λήφθηκε υπόψη όταν καταρτίστηκε ο προϋπολογισμός 2008.

4.2.2. Ζάχαρη (–83,8 εκατομμύρια ευρώ)

Η ανωτέρω υστέρηση απορρόφησης πιστώσεων σε σύγκριση με το επίπεδο του δείκτη οφείλεται στις μειωμένες ποσότητες εξαγόμενης ζάχαρης σε αντίθεση προς τις ποσότητες που λήφθηκαν υπόψη όταν καταρτίστηκε ο προϋπολογισμός 2008.

4.2.3. Οπωροκηπευτικά (+124,8 εκατομμύρια ευρώ)

Οι πραγματοποιηθείσες δαπάνες, σε σύγκριση με το επίπεδο του δείκτη, εμφανίζουν την προαναφερόμενη υπέρβαση εκτέλεσης στις 31 Ιανουαρίου 2008.

Εν τούτοις, θα πρέπει να σημειωθεί ότι η υπέρβαση αυτή εκτέλεσης των πιστώσεων του προϋπολογισμού οφείλεται σε τεχνικούς λόγους. Έσοδα κατ’εκτίμηση ύψους 467,0 εκατομμυρίων ευρώ διατέθηκαν στη χρηματοδότηση δαπανών για τα επιχειρησιακά ταμεία ως προς οργανώσεις παραγωγών στον τομέα των οπωροκηπευτικών. Τα κονδύλια του προϋπολογισμού 2008 που ζητήθηκαν και χορηγήθηκαν από την αρμόδια για τον προϋπολογισμό αρχή στον τομέα αυτό δεν περιλάμβαναν τα εν λόγω έσοδα. Ως εκ τούτου, οι σήμερα πραγματοποιούμενες δαπάνες συγκρίνονται με το δείκτη που εφαρμόζεται σε επίπεδο πιστώσεων χαμηλότερων κατά το ποσό των εσόδων που διατέθηκαν στον τομέα. Αυτός είναι και ο λόγος της τρέχουσας υπέρβασης εκτέλεσης του προϋπολογισμού κατά την παρούσα χρονική στιγμή.

Αν λαμβάνονταν υπόψη τα έσοδα που διατέθηκαν στο αντικείμενο αυτό, θα προέκυπτε υστέρηση απορρόφησης ύψους περίπου –95,1 εκατομμυρίων ευρώ.

4.2.4. Οίνος (–111,0 εκατομμύρια ευρώ)

Η ανωτέρω υστέρηση απορρόφησης πιστώσεων σε σύγκριση με το επίπεδο του δείκτη οφείλεται στην επιβράδυνση του ρυθμού πληρωμής των ενισχύσεων αναδιάρθρωσης και μετατροπής εκ μέρους των κρατών μελών. Κατά την παρούσα χρονική στιγμή, η εικόνα αυτή εκτέλεσης θεωρείται προσωρινή.

4.3. Άμεσες ενισχύσεις (+3 759,6 εκατομμύρια ευρώ)

Οι πραγματοποιηθείσες δαπάνες, σε σύγκριση με το επίπεδο του δείκτη, εμφανίζουν την προαναφερόμενη υπέρβαση εκτέλεσης στις 31 Ιανουαρίου 2008, η οποία σχετίζεται κυρίως με τις αποσυνδεδεμένες άμεσες ενισχύσεις.

Θα πρέπει να σημειωθεί ότι η υπέρβαση αυτή εκτέλεσης των πιστώσεων του προϋπολογισμού οφείλεται σε τεχνικούς λόγους. Έσοδα κατ’εκτίμηση ύψους 1 470,0 εκατομμυρίων ευρώ διατέθηκαν στη χρηματοδότηση δαπανών για το καθεστώς ενιαίας ενίσχυσης. Τα κονδύλια του προϋπολογισμού 2008 που ζητήθηκαν και χορηγήθηκαν από την αρμόδια για τον προϋπολογισμό αρχή στο καθεστώς αυτό δεν περιλάμβαναν τα εν λόγω έσοδα. Ως εκ τούτου, οι σήμερα πραγματοποιούμενες δαπάνες συγκρίνονται με το δείκτη που εφαρμόζεται σε επίπεδο πιστώσεων χαμηλότερων κατά το ποσό των εσόδων που διατέθηκαν στο καθεστώς αυτό. Αυτός είναι και ο λόγος της υπέρβασης εκτέλεσης του προϋπολογισμού κατά την παρούσα χρονική στιγμή.

Αν λαμβάνονταν υπόψη τα έσοδα που διατέθηκαν στο αντικείμενο αυτό, θα προέκυπτε υπέρβαση απορρόφησης ύψους μόνο 2 552,7 εκατομμυρίων ευρώ.

5. Εκτελεση του λογαριασμου εσοδων ειδικου προορισμου του ΕΓΤΕ

Ο πίνακας του παραρτήματος 2 δείχνει ότι στις 31 Ιανουαρίου 2008 είχαν συγκεντρωθεί έσοδα ειδικού προορισμού ύψους 458,3 εκατομμυρίων ευρώ. Συγκεκριμένα:

- τα ανακτηθέντα ποσά εκκαθάρισης ως προς τη συμμόρφωση ανήλθαν σε περίπου 204,9 εκατομμύρια ευρώ, ενώ αναμένονται επιπλέον ποσά μέχρι τα τέλη της χρήσης

- οι εισπράξεις από τις παρατυπίες ανήλθαν σε περίπου 33,3 εκατομμύρια ευρώ, ενώ αναμένονται επιπλέον ποσά μέχρι τα τέλη της χρήσης, και

- από την εισφορά επί του γάλακτος συγκεντρώθηκε ποσό περίπου 220,1 εκατομμυρίων ευρώ σε σύγκριση με την αρχική εκτίμηση των 219,0 εκατομμυρίων ευρώ.

Αντιθέτως προς το αρχικώς εκτιμηθέν ποσό των 1 138,0 εκατομμυρίων ευρώ, το ποσό των εσόδων ειδικού προορισμού που μεταφέρθηκε από τη χρήση 2007 στη χρήση 2008 ανήλθε τελικώς σε 1 159,5 εκατομμύρια ευρώ.

6. Εκτελεση του λογαριασμου εσοδων που προερχονται από τα προσωρινα ποσα αναδιαρθρωσησ (τομεασ της ζαχαρησ)

Τον Νοέμβριο του 2007, τα κράτη μέλη κατέβαλαν τη δεύτερη δόση των οφειλόμενων προσωρινών ποσών αναδιάρθρωσης για το έτος εμπορίας 2006/07, που ανερχόταν σε περίπου 858,1 εκατομμύρια ευρώ.

Αντιθέτως προς το αρχικώς εκτιμηθέν ποσό των 530,0 εκατομμυρίων ευρώ, το ποσό των εσόδων ειδικού προορισμού που μεταφέρθηκε από τη χρήση 2007 στη χρήση 2008 ανήλθε τελικώς σε 735,8 εκατομμύρια ευρώ.

7. Απορροφηση κονδυλιων του ταμείου αναδιάρθρωσης στον τομέα της ζάχαρης

Έως τα τέλη Ιανουαρίου, τα κράτη μέλη είχαν καταβάλει περίπου 1,3 εκατομμύρια ευρώ για ενισχύσεις στον αναδιαρθρωμένο κλάδο ζάχαρης, για ενισχύσεις διαφοροποίησης, καθώς και για ενισχύσεις σε ζαχαρουργεία.

8. Συμπεράσματα

Η απορρόφηση πιστώσεων για τις δαπάνες των κρατών μελών από τις 16 Οκτωβρίου 2007 έως τις 31 Ιανουαρίου 2008 για μέτρα παρέμβασης στην αγορά και για άμεσες ενισχύσεις ανήλθε σε 30 696,0 εκατομμύρια ευρώ, δηλαδή σημειώθηκε υπέρβαση εκτέλεσης των εν λόγω πιστώσεων κατά περίπου 3 578,5 εκατομμύρια ευρώ. Η υπέρβαση αυτή εκτέλεσης πρωτίστως αποδίδεται στις αποσυνδεδεμένες άμεσες ενισχύσεις και ειδικώς στο καθεστώς ενιαίας ενίσχυσης. Κατά την παρούσα χρονική στιγμή, η υπέρβαση αυτή εκτέλεσης φαίνεται να είναι προσωρινή σύμφωνα με τα σχόλια που διατυπώνονται στα σημεία 4.2 και 4.3 ανωτέρω, ο δε κίνδυνος ανεπάρκειας των τρεχουσών πιστώσεων για τη χρηματοδότηση των δαπανών που δηλώνουν τα κράτη μέλη είναι ελάχιστος.

[pic]

[pic]

[1] ΕΕ L 209 της 11.8.2005, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 320/2006 (ΕΕ L 58 της 28.2.2006, σ. 42).